Nuori nainen katosi jäljettömiin lauantain ja sunnuntain välisenä yönä Ruotsin Hudiksvallissa.

Noin 50 poliisia etsii koirien ja helikoptereiden avulla viikonloppuna kadonnutta Tova Mobergia. 19-vuotias ruotsalaisnainen vietti iltaa ystäviensä kanssa lauantaina Hudiksvallissa. Poliisin mukaan viimeinen havainto hänestä tehtiin noin kello 21.30 paikallista aikaa.

Etsinnät alkoivat, kun nuoren naisen lähipiiri otti yhteyttä poliisin ja ilmoitti tämän kadonneeksi.

Nyheter24:n mukaan poliisi ei aluksi tahtonut kertoa tarkkoja yksityiskohtia siitä, mitä Mobergilla oli yllään katoamishetkellä. Poliisi ei myöskään paljastanut sitä, missä Moberg tarkalleen ottaen nähtiin viimeisen kerran. Sunnuntai-iltana poliisi kuitenkin julkaisi kuvan kadonneesta etsintöjä helpottaakseen.

– Meillä ei ole vielä jälkeäkään kadonneesta naisesta, mutta työ jatkuu, kertoi poliisin tiedottaja Christer Nordström Aftonbladetille.

Poliisi julkaisi sunnuntaina kuvan kadoksissa olevasta 19-vuotiaasta Tova Mobergista.­

Expressenin mukaan kolme noin 20-vuotiasta miestä on pidätetty tapauksen yhteydessä. Miehet otettiin kiinni sunnuntain ja maanantain välisenä yönä ja heitä on kuulusteltu alustavasti.

Silminnäkijä kertoi lehdelle nähneensä kolme nuorta miestä, jotka tulivat pois metsästä sunnuntai-iltana. Hänen mukaansa miehet yrittivät peitellä kasvojaan.

– Se tuntui salaperäiseltä, ja mietin, mitä he olivat tekemässä, silminnäkijä kuvaili.

Nordström sanoi Aftonbladetille, että poliisi on saanut useita vihjeitä Mobergin näköisestä naisesta, mutta ei kertonut vihjeiden sisällöstä tarkemmin.

Poliisi on ruotsalaismedian mukaan maanantaina eristänyt maatilan Hudiksvallin ulkopuolella tutkintoja. Paikalla on runsaasti poliisin teknisiä tutkijoita.

Poliisi on kertonut lisäksi paikallistaneensa alueen, jolla Mobergin puhelin on edellisen kerran ollut päällä. Etsintöjä varten paikalle on SVT:n mukaan tulossa meripelastushelikopteri Göteborgista, jotta etsintöjä voidaan suorittaa myös vesialueilla.